ข้อบัญญัติองค์การบริหารส่วนตำบลบางนาง เรื่อง การลดหย่อนภาษีบำรุงท้องที่ พ.ศ. 2558
ข้อบัญญัติองค์การบริหารส่วนตำบลบางนาง
ข้อบัญญัติองค์การบริหารส่วนตำบลบางนาง
เรื่อง
การลดหย่อนภาษีบำรุงท้องที่
พ.ศ. ๒๕๕๘[๑]
 

โดยที่เป็นการสมควรตราข้อบัญญัติองค์การบริหารส่วนตำบลบางนาง
ว่าด้วยการลดหย่อนภาษีบำรุงท้องที่

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓ องค์การบริหารส่วนตำบลบางนาง
โดยความเห็นชอบจากสภาองค์การบริหารส่วนตำบลบางนางและนายอำเภอพานทอง จึงตราข้อบัญญัติไว้
ดังต่อไปนี้

ข้อ ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลบางนาง เรื่อง การลดหย่อนภาษีบำรุงท้องที่
พ.ศ. ๒๕๕๘

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลบางนาง
ตั้งแต่วันถัดจากวันประกาศไว้โดยเปิดเผย ณ องค์การบริหารส่วนตำบลบางนางแล้วเจ็ดวัน

ข้อ ๓ ให้บุคคลธรรมดาซึ่งเป็นเจ้าของที่ดินแปลงเดียวหรือหลายแปลง
ที่อยู่ในจังหวัดชลบุรีและใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตนในเขตองค์การบริหารส่วนตำบลบางนาง
ให้ลดหย่อนไม่ต้องเสียภาษีบำรุงท้องที่ได้ไม่เกินจำนวนห้าไร่
แต่จะน้อยกว่าสามไร่ไม่ได้
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่าไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ ๔ ให้นายกองค์การบริหารส่วนตำบลบางนางเป็นผู้รักษาการตามข้อบัญญัตินี้และให้มีอำนาจออกระเบียบ
ประกาศ หรือคำสั่งอื่นใดเพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๒๕ มิถุนายน พ.ศ. ๒๕๕๘
สุรีรัตน์
เหลี่ยมเลิศ
นายกองค์การบริหารส่วนตำบลบางนาง
ปริยานุช/จัดทำ
๑๘ พฤศจิกายน
๒๕๕๘

วิศนี/ตรวจ
๑๖ ธันวาคม
๒๕๕๘








[๑] ราชกิจจานุเบกษา
เล่ม ๑๓๒/ตอนพิเศษ ๒๙๗ ง/หน้า ๒๐๘/๑๖ พฤศจิกายน ๒๕๕๘